Norsk-svensk smil etter milliardavtaler

2008: Svenske politikere er i harnisk. Norge velger amerikanske kampfly verdt 60 milliarder kroner - og vraker svenskene. 2012: Norge kjøper svensk materiell for over 10 milliarder kroner.

Sveriges forsvarsminister Karin Enström og Norges forsvarsminister Espen Barth Eide møttes i Oslo denne uken. Øyvind Norli

7. mai 2012 08:27 Sist oppdatert 7. mai 2012

— Sverige er vår fremste samarbeidspartner innen- for militært materiell, sier Norges forsvarsminister, Espen Barth Eide.

På trappen utenfor forsvarsdepartementet i Oslo:

En forsvarsminister fra Norge, den andre fra Sverige. Begge lyser de av tilfredshet. Espen Barth Eide og Karin Enström har knyttet naboene tettere sammen i et militært samarbeid. For slik har det ikke alltid vært. Det er bare å gå fire år tilbake i tid.

Til 2008.

Da oppsto det nærmest en isfront landene imellom. Norge valgte å kjøpe F-35-fly fra USA til en verdi av 60 milliarder kroner. Svenskenes Saabs Gripen-fly ble utelatt.

Største anskaffelse

Nederlaget og konsekvensene var et hardt slag for svenskene. Statsminister Fredrik Reinfeldt sa:

— Norges beslutning er et tilbakeslag for våre ambisjoner om å utvikle nordiske løsninger.

Nå er samarbeidet oppe og går igjen.

Norge gjør milliardinvesteringer hos svenskene av forsvarsmateriell.

For se bare her:

Nye panservogner (CV 90 stormpanservogner) til Forsvaret skal bygges i Sverige, mens eldre skal oppgraderes, totalt 146. Den massive investeringen koster Norge nesten 10 milliarder kroner. Svenskene bruker også denne type panservogner. Da kan begge nasjoner trene sammen, pluss gjøre vedlikehold og oppgraderinger i fellesskap.

Archer artilleri, som er et av verdens mest avanserte artilleriskyts, er utviklet i samarbeid mellom Sverige og Norge. Ble testet ut for første gang på norsk jord under vinterøvelsen Cold Response i mars i år.

Les også Avviste møte med amerikansk forsvarsgigant

Arthur artillerilokaliseringsradar. Også det et samarbeidsprosjekt mellom Norge og Sverige.— Panservognene er den største anskaffelsen Hæren har gjort på mange år.

— Fornyelsen vil være betydelig for Panserbataljonen og Telemark bataljon og vil gi økt kapasitet. Det betyr også mange arbeidsplasser i Sverige (firmaet Hägglunds), sier Barth Eide og kikker tilfreds over til Karin Enström.

— Vår industri er avhengig av å eksportere. Derfor er dette et dobbelt lykketreff. Vår produksjon kan styrke vårt samarbeid ytterligere, sier hun.

Men Barth Eide understreker at investeringene ikke er noe «plaster på såret» fra 2008.

— Vi kjøper det her fordi det er bra, og fordi det er materiell som passer oss best. At det er svensk, gir en ekstra dimensjon. Vi bygger opp en nordisk industribase som vi kan gå ut i verden og promotere, sier han.

Norge står utenfor EU, Sverige utenfor NATO, og hva da hvis en militær konflikt oppstår og berører ett av landene?

— Sverige har uttalt at landet ikke vil forholde seg passivt hvis et nordisk naboland skulle bli angrepet.

— Det er også slik at NATOs jobb omfatter partnere som Sverige og Finland. Både i NATO og i EU jobber man tett sammen med naturlige partnere.

— Norge og Sverige har høy tillit til hverandre, sier Barth Eide.

Hæren skal øke sin kapasitet med CV 90 stormpanservogner. Forsvaret